Hilda Heine

Hilda Cathy HEINE (naskita en 1951 en Jaluit) estas instruistino kaj politikisto el la Marŝalaj Insuloj. Ŝi denove estas prezidanto de la Marŝalaj Insuloj ekde la 3-a de januaro 2024, antaŭe plenuminte ĉi tiun oficon de 2016 ĝis 2020. Ŝi estas la unua ina ŝtatestro de sendependa pacifika insula nacio, la unua marŝalano kiu havas doktorecon, kaj unu el nur kelkaj virinoj en la Marŝala Parlamento.

 Kariero 
De 1975 ĝis 1982, Heine laboris kiel instruistino kaj konsilistino ĉe mezlernejo en Majuro. En 2000, ŝi fondis la nacian virinan organizaĵon "WUTMI". 

Reprezentante la atolon Aur en la Leĝdona Asembleo de la Marŝalaj Insuloj de 1992 ĝis 1995 ŝi funkciis kiel Ministero de edukado de Marŝalaj Insuloj.  En 1995, ŝi translokiĝis reen al Havajo kaj komencis labori por la neprofitcela organizaĵo Pacific Resources for Education and Learning (PREL) en Honolulu. En 2006, ŝi revenis al Majuro kaj laboris por PREL ĝis 2011. 

Ekde 2011, ŝi estis vicministro pri edukado de la Marŝalaj Insuloj. 

Fine de januaro 2016, post transfuĝo de sia partio kune kun siaj du filoj, eksministroj Thomas Heine kaj Wilbur Heine, kaj aliĝo al la reganta koalicio, Heine estis elektita kaj ĵurita kiel prezidanto de la lando. Kiel sola kandidato, ŝi ricevis ĉirkaŭ 24 voĉojn, kontraŭ ses sindetenoj kaj tri forestantoj inter la 33 parlamentanoj. La 28an de januaro 2016, ŝi ĵuris, tiel anstataŭigante la antaŭan prezidanton Casten Nimra, kiu estis renversita per malkonfida decido, du semajnojn post sia inaŭguro. 

Ŝi estis la unua virino kiu gvidis sendependan pacifikan insulan nacion, kaj la kvara virino en Oceanio kiu okupas postenon de ŝtatestro (post Jenny Shipley kaj Helen Clark en Nov-Zelando kaj Julia Gillard en Aŭstralio). Dum ŝia elekto, ŝi estis unu el nur tri virinaj membroj de la parlamento de sia lando (el 33 reprezentantoj). David Kabua, elektita de la parlamento la 6-an de januaro 2020, sukcedis ŝin. 

La 3-an de januaro 2024, ŝi denove ĵuris kiel prezidanto, post kiam la parlamento reelektis ŝin en proksima voĉdonado la antaŭan tagon. 

En 2019, la usona revuo Time listigis ŝin kiel unu el 15 virinoj gvidantaj la batalon kontraŭ klimata ŝanĝo en la artikolo "Meet 15 Women Leading the Fight Against Climate Change" (Renkontu 15 virinojn gvidantajn la batalon kontraŭ klimata ŝanĝo). 

La verkistino Kathy Jetn̄il-Kijiner estas la filino de Hilda Heine. 

 Referencoj 

 Eksteraj ligiloj 




Kategorio:Marŝalaj politikistoj
Kategorio:Universitatestroj
Kategorio:Prezidantoj